3 dood, 15 beseer toe taxi en bus botsArgieffoto Minstens drie mense is dood en 15 beseer nadat ŉ bus en ŉ taxi Donderdag in die Pretoriase sakesentrum gebots het. Sr.supt. Isaac Mahamba, woordvoerder van die Tshwane-metropolisie (TMPD), het gesê die ongeluk het omstreeks 13:00 op die hoek van Kgosi Mampuru- en Madibastraat gebeur. “Daar word beweer dat die taxi se remme onklaar geraak en dit teen ŉ Stad Tshwane-bus gebots het,” het Mahamba gesê. Daar was 16 mense in die taxi ten tyde van die voorval. Drie vroue is op die toneel dood verklaar. Die taxibestuurder en 12 passasiers is na ŉ hospitaal gehaas. Volgens Mahamba was daar net twee mense in die bus toe die ongeluk gebeur het en hulle is ook albei na ŉ hospitaal geneem. “Die moontlikheid van verdere sterftes is nie deur die nooddienste uitgeskakel nie,” het Mahamba gesê. ŉ Saak van strafbare manslag word deur die polisie ondersoek. Mahamba het ŉ beroep gedoen op lede van die publiek wat die ongeluk sien gebeur het om na vore te kom en hul naaste polisiestasie te kontak. ŉ Geregtelike doodsondersoek word ook gedoen. Sheila Lynn Senkubuge, raadslid vir paaie en vervoer, het die ongelukstoneel besoek. Sy het haar hartseer oor die voorval uitgespreek en gesê dit is veral tragies dat drie vroue gedurende Vrouemaand op só ŉ wyse moes sterf.